ประกาศคณะกรรมการคุ้มครองข้อมูลเครดิตประกาศคณะกรรมการคุ้มครองข้อมูลเครดิตเรื่องหลักเกณฑ์ วิธีการ และเงื่อนไขเกี่ยวกับการได้รับความยินยอมจากเจ้าของข้อมูลเพื่อการเปิดเผยข้อมูล[๑] อาศัยอำนาจตามความในมาตรา ๒๐แห่งพระราชบัญญัติการประกอบธุรกิจข้อมูลเครดิต พ.ศ. ๒๕๔๕ซึ่งแก้ไขเพิ่มเติมโดยพระราชบัญญัติการประกอบธุรกิจข้อมูลเครดิต (ฉบับที่ ๒) พ.ศ.๒๕๔๙ คณะกรรมการคุ้มครองข้อมูลเครดิตได้กำหนดหลักเกณฑ์ วิธีการและเงื่อนไขเกี่ยวกับการได้รับความยินยอมจากเจ้าของข้อมูลเพื่อการเปิดเผยข้อมูลดังนี้ข้อ ๑ให้ยกเลิกประกาศคณะกรรมการคุ้มครองข้อมูลเครดิต ลงวันที่ ๒๘ กุมภาพันธ์๒๕๕๐ เรื่อง หลักเกณฑ์ วิธีการและเงื่อนไขเกี่ยวกับการได้รับความยินยอมจากเจ้าของข้อมูลเพื่อการเปิดเผยข้อมูลเครดิตข้อ ๒ในการที่บริษัทข้อมูลเครดิตจะเปิดเผยหรือให้ข้อมูลเครดิตแก่สมาชิกหรือผู้ใช้บริการที่ประสงค์จะใช้ข้อมูลเพื่อประโยชน์ในการวิเคราะห์สินเชื่อและการออกบัตรเครดิตจะต้องได้รับความยินยอมจากเจ้าของข้อมูลก่อนโดยถือปฏิบัติ ดังนี้(๑)การได้รับความยินยอมอาจเป็นหนังสือหรือโดยวิธีการอื่นอันได้แก่ ผ่านทาง Website โทรสาร เครื่องเบิกถอนเงินอัตโนมัติ (ATM)หรือผ่านทางระบบตอบรับอัตโนมัติทางโทรศัพท์ (Interactive VoiceResponse : IVR)ทั้งนี้วิธีการให้ความยินยอมดังกล่าวจะต้องเป็นไปตามความสมัครใจของเจ้าของข้อมูลเท่านั้นและบริษัทข้อมูลเครดิตต้องแจ้งให้ลูกค้าทราบถึงวิธีการและเงื่อนไขของวิธีการให้ความยินยอมแต่ละวิธีที่ลูกค้าเลือกใช้อย่างชัดเจน(๒) ในการได้รับความยินยอมจากเจ้าของข้อมูลบริษัทข้อมูลเครดิตต้องจัดให้มีกระบวนการตรวจสอบตัวตนของเจ้าของข้อมูลเพื่อป้องกันการให้ความยินยอมโดยบุคคลอื่นที่ไม่ใช่เจ้าของข้อมูลและสามารถใช้เป็นหลักฐานเพื่อพิสูจน์ข้อเท็จจริงกับเจ้าของข้อมูลได้ข้อ ๓ ในการเปิดเผยหรือให้ข้อมูลแก่สมาชิกหรือผู้ใช้บริการตามนัยมาตรา๒๐ วรรคหนึ่ง ซึ่งบริษัทข้อมูลเครดิตจะต้องได้รับความยินยอมจากเจ้าของข้อมูลก่อนทุกครั้งเว้นแต่ เจ้าของข้อมูลได้ให้ความยินยอมไว้เป็นอย่างอื่นนั้นบริษัทข้อมูลเครดิตอาจขอให้เจ้าของข้อมูลไม่ต้องให้ความยินยอมใหม่ทุกครั้งในกรณีที่สมาชิกหรือผู้ใช้บริการรายนั้นประสงค์จะใช้ข้อมูลเพื่อประโยชน์ดังต่อไปนี้(๑) การทบทวนสินเชื่อ(๒) การต่ออายุสัญญาสินเชื่อและสัญญาบัตรเครดิต(๓)การบริหารและป้องกันความเสี่ยงตามคำสั่งของธนาคารแห่งประเทศไทยทั้งนี้ ให้บริษัทข้อมูลเครดิตระบุการให้ความยินยอมในการเปิดเผยข้อมูลเพื่อประโยชน์ดังกล่าวไว้เพื่อให้เจ้าของข้อมูลทราบก่อนให้ความยินยอมสำหรับความยินยอมที่เจ้าของข้อมูลได้ให้แก่บริษัทข้อมูลเครดิตไว้เดิมก่อนวันที่ประกาศฉบับนี้มีผลบังคับใช้หากความยินยอมดังกล่าวระบุไว้ว่า การเปิดเผยข้อมูลเป็นไปตามกฎหมายว่าด้วยการประกอบธุรกิจข้อมูลเครดิตให้บริษัทข้อมูลเครดิตสามารถเปิดเผยข้อมูลเพื่อประโยชน์ตาม (๑) - (๓)ดังกล่าวได้โดยไม่ต้องขอความยินยอมจากเจ้าของข้อมูลอีกแต่ให้บริษัทข้อมูลเครดิตแจ้งวัตถุประสงค์ในการใช้ข้อมูลตาม (๑) - (๓)ให้เจ้าของข้อมูลทราบด้วยข้อ ๔บริษัทข้อมูลเครดิตอาจตกลงให้สมาชิกหรือผู้ใช้บริการเป็นผู้ดำเนินการแจ้งวัตถุประสงค์ในการใช้ข้อมูลตามข้อ๓ (๑) - (๓) ไปยังเจ้าของข้อมูลหรือให้เจ้าของข้อมูลให้ความยินยอมแก่บริษัทข้อมูลเครดิต แล้วแต่กรณีเพื่อบริษัทข้อมูลเครดิตสามารถเปิดเผยข้อมูลของเจ้าของข้อมูลนั้นแก่สมาชิกหรือผู้ใช้บริการและอาจให้สมาชิกหรือผู้ใช้บริการเป็นผู้รับความยินยอมนั้นแทนบริษัทข้อมูลเครดิตเพื่อรวบรวมส่งให้บริษัทข้อมูลเครดิตในภายหลังข้อ ๕เพื่อความสะดวกและรวดเร็วในการอำนวยสินเชื่อหรือเครดิตเมื่อเจ้าของข้อมูลให้ความยินยอมแก่บริษัทข้อมูลเครดิตแล้วบริษัทข้อมูลเครดิตอาจตกลงให้สมาชิกหรือผู้ใช้บริการแจ้งให้บริษัทข้อมูลเครดิตทราบการให้ความยินยอมด้วยหนังสือหรือสื่ออิเล็กทรอนิกส์ หรือวิธีการอื่นใดที่ตกลงกันไว้ล่วงหน้าก่อนส่งหลักฐานการให้ความยินยอมของเจ้าของข้อมูลให้บริษัทข้อมูลเครดิตประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปประกาศณ วันที่ ๑๔ กันยายน พ.ศ. ๒๕๕๐ธาริษา วัฒนเกสประธานคณะกรรมการคุ้มครองข้อมูลเครดิตวฤษาย์/ผู้จัดทำ๒๑ตุลาคม ๒๕๕๒[๑]ราชกิจจานุเบกษา เล่ม ๑๒๔/ตอนพิเศษ ๑๔๖ ง/หน้า ๒๔/๒๙ กันยายน ๒๕๕๐